
			søvnen og drømmen har alltid vandret sammen med oss mennesker som to gåtefulle følgesvenner.

			I gresk mytologi heter søvnens gud Hypnos, han bor i en mørk grotte omgitt av valmuer, ved glemselens elv. Når Hypnos sover, våker hans sønn Morfeus – drømmenes gud – over ham.

			I våre dager deler forskningen inn søvnen i to hovedfaser: dypsøvn og REM-søvn. Under dypsøvnen er de elektriske bølgene i hjernebarken veldig store og langsomme. Men ved to eller tre tilfeller i løpet av natten blir bølgene like korte og raske som hos våkne mennesker. Denne fasen kalles REM-søvn (etter engelsk: Rapid Eye Movement) ettersom øynene beveger seg raskt under den.

			Parasomnia er en fellesbetegnelse for funksjonsforstyrrelser der hjernen befinner seg delvis i søvn og delvis i våken tilstand.

			Den veldokumenterte forstyrrelsen som kalles søvngjengeri eller somnambulisme, forekommer hos fem prosent av alle barn, men er langt mer sjelden hos voksne.

			Som de fleste parasomnier forekommer nesten alt søvngjengeri under dypsøvnen og varer bare noe få minutter, men det fins dem som går i søvne under REM-fasen. For dem er det drømmene som aktiverer fysiske handlinger som å kle på seg, låse opp døren og gå hjemmefra.

		

	
		
			Prolog

			det sølvgrå lyset fra regnskyene glitrer i vannpyttenes rastløse ringer, i dryppene fra taket og den breddfulle sinkbaljen.

			Mamma står i regnet på den gruslagte gårdsplassen, mellom farfars rustne bil og vedboden. Det blonde håret er gjennomvått, og bh-en og jeansen er mørknet av vann.

			Nytt blod trenger fram i sårene i samme takt som regnet skyller det bort.

			I dag tidlig skar hun seg selv over hele kroppen og kastet kniven på gulvet i entreen før hun gikk barbeint ut på tunet.

			Gutten kikker ut i gangen, på det blodflekkete dørhåndtaket, det buklete tapetet, plankegulvet med kniven og en tom brennevinsflaske mellom pappas gummistøvler.

			Hele natten har mamma snakket med bensinkannen i bilen og øksen i boden, skreket til dem og deretter ropt rett opp i himmelen om at pappa skulle komme hjem.

			Gutten går inn på rommet sitt igjen og ser på henne gjennom vinduet. Regnet smatrer hardere på blikktaket og mot vinduet.

			Takrennen er så full av gammelt løv at den flommer over.

			Den plastfôrede stålwiren rundt guttens håndledd løper langs en skinne. Linen tillater ham å bevege seg fritt i rommet sitt. Han kan ligge i sengen, stå i vinduet og sitte på gulvet og leke med lekene sine.

			Han har et gummitroll med branngult hår, spisst som en flamme, en bøyelig rosa panter og en amerikansk politibil som kunne blinke blått den første uken.

			Når han er koblet til wiren, kan han gå ut i entreen og inn på toalettet, men ikke bort til ytterdøren. Hvis han strekker ut armen og spenner wiren så det svir rundt håndleddet og strammer i armhulen, kan han se inn i kjøkkenet, der gulvet er brutt opp.

			Moren hans henter øksen i boden, går ut i regnet igjen og står med hengende hode ved siden av haugen med bildekk og rustne motorblokker.

			Lyset fra det store reklameskiltet om traktorservice får regnet til å glitre bak henne.

			Hun løfter hodet, snur seg langsomt rundt, peker på ham i vinduet og begynner å gå mot huset med lange steg.

		

	
		
			Innledning

			det store romskipet Razor Crest svever urørlig i mørket og stillheten. Moren ser på sønnen sin og smiler. Ansiktet hans er blekt i måneskinnet som faller inn gjennom det forseg­lede vinduet. En liten rynke anes mellom øyebrynene.

			Det jevne åndedrettet ses på magen og brystet.

			Etter bad, kveldsmat og pussing av tenner ga hun ham femten milligram Fentiazin, og nå sover han tungt.

			Hun er fortsatt stresset fordi Robert kom mens gutten var våken, for at hun løy for sønnen sin og sa at det var et bud som kom med en pakke kopipapir.

			Babykameraet er rettet mot den sovende kroppen hans.

			Selv om hun reiser seg forsiktig, oppstår en bevegelse i luften som får det store romskipet av grå lego til å gynge svakt i de tynne nylonlinene.

			Hun lister seg ut av rommet, lukker døren forsiktig og begynner å vri om nøkkelen, da noe deiser ned på gulvet der 
inne.

			Hun holder pusten og legger øret mot døren.

			Han sover.

			Svak musikk høres fra det store soverommet, til tross for at hun ba Robert om å være musestille. Hun låser, retter på kjolen, går gjennom gangen, passerer døren med vindu i og trappen ned til underetasjen.

			Robert sitter i armstolen med mobilen i hånden og hvisker unnskyld mot henne. Hun kan ikke la være å smile da hun møter blikket hans. Roberts korte, krøllete hår, sølvmynten om halsen og den nakne overkroppen får ham til å likne en ung, romersk keiser.

			– Han sover nå, sier hun.

			– Okay, hva venter vi på, sier han og smiler.

			– På deg, som vanlig, svarer hun.

			– Jeg er her, jeg, kom hit, sier han og reiser seg.

			Du kom, du så, du vant, tenker hun og går bort til vinduet, trekker fra gardinene og kjenner plutselig en angst velte opp i brystet. En diger fullmåne henger over tretoppene, kopparret og sølvgrå. Nede i oppkjørselen står den rustne bilen til Robert i skyggen av lønnetreet.

			– Har han noensinne kommet hjem for tidlig? spør Robert.

			– Jeg føler meg urolig likevel, sier hun og ser på ham.

			– Kom igjen, jeg rappa en flaske bobler fra …

			– Vent, avbryter hun og legger en hånd for munnen.

			– Hva er det? spør han.

			– Jeg bare kom på at jeg kom til å vri nøkkelen to omdreininger.

			– Spiller det noen rolle?

			– Egentlig ikke, det er bare meg, du vet, rutiner, jeg vil kunne komme raskt inn til ham hvis det trengs, sier hun og går ut av soverommet.

			Gangen er mørk og kjølig.

			På gulvet, inntil veggen, står støvsugeren med ledningen viklet rundt kroppen.

			Idet hun stanser ved døren til sønnens rom, kaster hun et blikk over skulderen. Robert står i døråpningen og viser fram flasken med musserende rosévin som han har funnet nede på kjøkkenet. Alltid så lidenskapelig. Hun smiler, gir ham tommelen opp før hun vrir nøkkelen én omdreining mot klokken. 

			Låskassen svarer med et klikk.

			Hun tenker at hun skal legge øret mot dørbladet, men impulsen avbrytes av et dempet puff fra soverommet.

			Robert venter på henne med to fylte glass midt i måneskinnet, rekker fram det ene og ser henne dypt i øynene.

			De skåler, kysser hverandre og drikker. Skyggene deres beveger seg spøkelsesaktig over den gamle nattverdsklokken som henger på veggen over dobbeltsengen.

			– Deilig, sier hun og setter seg på sengekanten.

			På skjermen vises guttens avslappede ansikt og det jevne åndedrettet under den lyseblå dynen. Fra høyttaleren høres en fresende lyd idet han i søvne flytter den lille hånden over lakenet.

			Robert tømmer glasset, setter det på kommoden, ved siden av flasken, går bort til henne, bøyer seg ned og kysser henne mykt på munnen.

			Forsiktig setter hun fra seg glasset på nattbordet, legger hendene på hoftene hans og ser opp i det intense blikket.

			– Hva tenker du? spør hun uten å kunne skjule et smil.

			– Hva tror du?

			Hun senker blikket og ser at jeansen hans har begynt å stramme, stryker hånden mykt over gylfen til stoffet spennes ut så glidelåsen kommer til syne.

			– Kom nå, hvisker hun.

			Hun krabber opp i sengen, dytter unna en pute, legger seg på ryggen og kaster et blikk på monitoren. Sønnens ansikt likner et egg av bly i det kjølige lyset fra fullmånen. Robert trekker ned buksene og vingler idet han tråkker ut av dem. Han kryper opp i sengen, legger ansiktet mot skrittet hennes, kysser henne på venusberget, blåser varm luft gjennom klærne hennes.

			Det kiler i magen hennes da han fører hendene inn under kjolen, trekker av henne trusene og sprer lårene.

			– Kom, hvisker hun og ser mot den mørke døren. 

			Han legger seg over henne og kysser halsen og munnen hennes. Hun gisper dempet idet han langsomt glir inn i henne. Lårene presses fra hverandre, og i et stillestående øyeblikk omslutter hun ham fullstendig.

			Brystvortene stivner mot den myke innsiden av bh-en.

			Han trekker seg utover og begynner å støte rytmisk med økende intensitet. Sengen dunker mot veggen, og plutselig begynner nattverdsklokken å kime i takt.

			Hun ser for seg en ensom gutt som går gjennom granskogen med en bjelle i snor rundt halsen.

			Hun ser på skjermen, fortrenger tankene, lukker øynene og finner tilbake til nytelsen. Brystene gynger med støtene, og hun spenner lårene og underlivet, holder ham over den bølgende ryggen, nærmer seg, slapper av et par tungpustede sekunder, spenner alle muskler og får en langtrukken orgasme.

			Hun forsøker å stønne så stille som mulig, krøller tærne, svetten bryter fram i hodebunnen, og i det fjerne hører hun en bil stanse på gaten utenfor.

			Robert fortsetter, puster fort, støter hardere og ejakulerer med et tungt sukk før han legger seg gispende over henne. Det renner ut av henne, ned mellom rumpeballene. Hjertet hans slår raskt mot hennes.

			Disse slagene, tenker hun, som en nedtelling.

			De ligger tett omslynget, og hun tenker at de skal drikke opp vinen, sitte i sengen og snakke om sin felles fremtid.

			Et kraftig dunk rykker henne ut av tankene.

			Soveromsvinduet står på vidt gap.

			Det høres et smell idet en takstein blir knust mot gressplenen på utsiden, deretter høres et grusomt skrik.

			NOVEMBERHIMMELEN ER SVART som støpejern over Vårberg sentrum. Klokken er snart tre om morgenen, og gatene er tomme.

			En politibil kjører langsomt forbi en skjønnhetssalong med gitter foran vinduene.

			Kollegaene John Jakobsson og Einar Bofors sitter tause ved siden av hverandre. De sluttet å snakke sammen for nesten et år siden.

			De kommuniserer bare når de må.

			Posen med restene fra gatekjøkkenet står på gulvet ved siden av føttene til Einar, og duften av stekeos og kald frityrolje fyller kupeen.

			John trommer på rattet og tenker som vanlig på den gråbleke storebroren sin mens han kikker ut gjennom bilvinduet.

			Nedstøvete vinduer fulle av reklame gir et svakt gjenskinn av lyset fra inngangen til T-banen. Søppel, tørt løv og knust glass har samlet seg mellom betongsøylene i arkaden.

			Utenfor lokalene til bymisjonen ligger det tomme spraybokser, plastposer og flatklemte pappesker. Hensunket i egne tanker kjører de to politibetjentene forbi parkeringsplassen og tar til høyre ved den etiopiske kirken.

			Store snøfiller begynner å komme til syne under gatebelysningen, og plutselig fremstår hele bydelen som eventyraktig.

			For John er det som en ubehagelig påminnelse fra barndommen.

			Det melkehvite lysskjæret fra POLMAN-skjermen viser tydelig det spente grepet han har om rattet.

			Einar tar opp snusboksen sin i samme øyeblikk som de får et anrop fra operasjonssentralen.

			De varsler om et pågående innbrudd på Bredängs camping.

			Einar svarer på anropet samtidig som John svinger inn på baksiden av dagligvarebutikken, runder de grønne gjenvinningsbeholderne og kommer ut på veien igjen.

			– Campingen er stengt for vinteren, og eieren befinner seg i Florida, forklarer operatøren. Men overvåkningskameraene er koblet til mobilen hans, og han kan se at det lyser i en av de stedfaste campingvognene deres.

			Uten verken sirener eller blålys setter patruljebilen opp farten på den åpne veien, forbi lavblokkene og det gamle varmekraftverket.

			Vinduspusserne feier vekk snøflakene fra frontruten.

			De sier ingenting, men begge tenker at innbruddet antakelig dreier seg om en som forsøker å unngå å fryse i hjel i natt: hjemløs, papirløs, rusmisbruker eller et menneske med psykiske problemer.

			Det er det vanlige.

			De passerer Scandic hotell og tar inn på Skärholmsvägen.

			For nesten fem år siden klarte John å dirke opp døren til storebrorens rom. Luke lå på gulvet ved sengen, med blå lepper. Stroppen av gulnet gummi hang slapt rundt overarmen, og bomullsdotten med blodprikken hadde klistret seg fast på Nirvana-T-skjorten hans.

			John glemmer aldri pupillene i de oppsperrede øynene. De var uvirkelig små, som om de hadde blitt malt på med sprøyte­spissen.

			Etter at John havnet i operativ tjeneste, har han alltid med seg tre pakker med motgiften Naloxon, selv om det ikke er en del av grunnutrustningen. Det er ikke noe han snakker om, men ved hjelp av nesesprayen har han hittil reddet livet på åtte personer.

			De kjører forbi den mørklagte fotballbanen, gjennom industri­området og inn i Sätraskogens naturreservat.

			Da de stanser utenfor gitterporten til campingplassen, har det gått åtte minutter siden de besvarte anropet.

			Butikken, kontoret og den thailandske restauranten er stengt for sesongen.

			Snøflakene faller stille gjennom luften og legger seg på den asfalterte plassen foran dem.

			John og Einar går tause ut av bilen og klatrer over porten. De ser på orienteringstavlen, finner oppstillingsplass G og går mot området.

			Den store campingplassen ligger tom og dyster uten biler, telt og folkeliv.

			De går over en gulnet gresslette med et rutemønster av veier, mot et område med stedfaste campingvogner, også kalt spikertelt.

			Til høyre ses lave fjellknatter med nakne løvtrær. Snøen faller stille mellom de svarte, sprikende greinene.

			De passerer en liten lekeplass og tømmestasjonen for ­bobiler før de går inn mellom de stedfaste campingvognene med påbygg og plattinger. Akustikken endrer seg, og lyden fra stegene deres slår tilbake fra vognene på en påtrengende måte.

			Vinduene er mørke, vimplene i de høye tv-antennene henger slakke, og de tilmålte uteplassene er tømt for griller og solstoler.

			John tenker på at han var bekymret for broren sin det siste året, at Luke ble aggressiv og hensynsløs iblant, som den gangen da John ba om å få tilbake de pengene Luke hadde lånt.

			Allerede på lang avstand ser de lyset fra en av de borterste campingvognene. Da de nærmer seg, skjønner de at lyset kommer fra en lampe innenfor gardinene i et av vinduene.

			John stanser og fyller lungene med den kjølige luften, trekker tjenestepistolen, går opp på ståltrinnet, banker hardt og åpner døren.

			– Politi, vi kommer inn! roper han uten noe større kraft i stemmen.

			Han går inn i den dunkle campingvognen og ser at det går mørke fotspor i begge retninger på det parkettmønstrete gulvbelegget. Han ser til høyre gjennom passasjen, forbi to stengte dører og et trangt bad.

			Alt er stille.

			Med pistolen rettet mot gulvet begynner han å gå mot den opplyste salongen. Det knaker i vegger og tak for hvert skritt han tar.

			Det eneste han ser framfor seg, er spisebordet med fire stoler. Det indirekte lyset fra lampen i rommet innenfor gir et svakt gjenskinn i de ripete overflatene i alt interiøret.

			Han stanser tvert idet han hører en kvinnestemme begynne å snakke lavt et sted skrått framfor ham.

			– Svar, hingsten, svar, sier hun muntert. – Svar, hingsten …

			– Politi, jeg kommer inn, roper John og kjenner at håret på armene har reist seg av adrenalinrushet.

			– Hingsten, svar … svar, hingsten, svar … Sva…

			Kvinnen tier brått, og John fortsetter videre fram med pistolen i ferdigstilling.

			En metallisk lukt som minner om en fuktig slipestein, fyller den stillestående luften.

			Han kjenner vibrasjonene i gulvet idet Einar kommer trampende inn i campingvognen.

			John stanser, puster skjelvende gjennom nesen, lytter og tar et skritt inn på kjøkkenet, sveiper til side med våpenet og setter i et halvkvalt skrik.

			På oppvaskbenken av rustfritt stål ligger et helt menneskebein med plaster på kneet og en svart herresokk på foten. Musk­ler og sener er kappet over med mange slurvete øksehugg. Leddkulen er revet ut av hofteskålen og lyser hvit mot det mørkerøde vevet.

			– Hva faen …

			Vegger, tak og gulv er nedsølt av blod. På kjøkkenbordet, mellom to potter med plastblomster, ligger deler av hodet. Til tross for at underkjeven mangler, kan John se at offeret er en mann med bustete svart hår og blekede tupper.

			Hele bordplaten er dekket av blod som drypper seigt ned i en stor pytt på gulvet. 

			En telefon som ligger på sittebenken, begynner å lyse, skjermen viser navnet Anna samtidig som det personlige ringesignalet begynner på nytt:

			– Svar, hingsten, svar … Svar, hingsten …

			I den andre enden av den utvidede campingvognen åpner Einar døren til det store soverommet, tenner lommelykten og lyser inn. På dobbeltsengen ligger en overkropp uten armer og bein. Snittflatene er mange, grove og med oppflisede beinstumper.

			Han stirrer på den parterte mannens hårete mage, den sammentrukne penisen og det muskuløse, tatoverte brystet, halsen og underkjeven.

			Madrassen er gjennomtrukket av blod, og hele kroppen har en mørk glans.

			Einar kjenner pistolen dirre i hånden som den skulle være strømførende. Synsinntrykkene er så overveldende at han blir stående og vakle et øyeblikk.

			Han klemmer fast lommelykten under armen og legger hånden over munnen. Idet lukten av ketsjup fra fingrene blandes med eimen av ferskt blod, velter det seg i magen.

			John hører kollegaens klampende steg, kikker ut i gangen og ser Einar komme baklengs ut av det ene soverommet. Han mister lykten i gulvet mens han fikler med RAKEL-enheten, sjangler ut av vognen og spyr.

			John begynner å gå tilbake, men bråstanser, lytter og grøsser nedover hele ryggen.

			En merkelig slapp og samtidig mekanisk latter høres gjennom veggene.

			Kanskje det kommer utenfra, tenker John i det samme som latteren går over i en klagende jamring før det blir stille igjen.

			Med hamrende hjerte nærmer han seg den siste stengte døren.

			Plutselig får han en irrasjonell tanke om at broren hans, Luke, står der inne med blå lepper, minimale pupiller og en blodig machete hvilende over den ene skulderen.

			Utenfor vognen høres Einar snakke opprørt med områdesentralen.

			John trykker ned håndtaket, dytter opp døren og retter pistolen og lommelykten inn i rommet.

			På veggen under vinduet med lukket persienne henger det en panelovn med støpselet trukket ut av stikkontakten. Det hvite frontpanelet er dekket av blodsprut.

			Hengslene knirker svakt, og dørbladet stanser.

			John skyver døren helt opp med foten og tar et skritt inn i rommet.

			På gulvet ved siden av køyesengene ligger en ung mann på siden, med en avkappet arm som hodepute.

			Det bleke ansiktet er avslappet, og øynene er lukket. Han er kledd i jeans, joggesko og en mosegrønn genser. John nærmer seg for å sjekke pulsen hans.

			Det ligger en øks på madrassen i underkøya.

			Einar roper noe utenfor.

			Gulvet knirker under vekten av John idet han strekker seg fram.

			Plutselig begynner gutten å le med øynene lukket. Tennene lyser opp i det blodige ansiktet.

			John snubler bakover, famler over pistolen, avsikrer den, sklir i en blodpøl, støter ryggen mot veggen og avfyrer et skudd mot gulvet.

			Gutten rykker til og setter seg opp, blunker og ser uforstående på John. Han skyver vekk luggen med en blodig hånd og fukter munnen.

			– Hvor er jeg? Hva er det som har skjedd? spør han med redd stemme.

			BERNARD SAND STÅR i det store kjøkkenet iført den vinrøde morgenkåpen sin og tilbereder en overdådig frokost. Han plystrer for seg selv mens han steker to porsjoner røstipoteter på sterk varme. Klokken er kvart over sju, og det gråsprengte håret er rufsete etter nattens søvn.

			Før han ble forfatter på heltid, var han professor i idéhistorie på Stockholms universitet. Bernard skriver romantiske romaner og fikk et internasjonalt gjennombrudd med serien om søsknene DeVille.

			Etter seks bøker føler han for å prøve noe nytt.

			Han er ikke lei, men har begynt å engste seg for at han er i ferd med å bli for bekvem som forfatter.

			Bernard skriver for øyeblikket på den sjuende boken og har en samlivsspalte i kveldsavisen Expressen der han svarer på lesernes spørsmål hver søndag.

			Bokserien forsørger ham greit, men skaper også en masse ekstraarbeid i tillegg til selve skrivingen.

			I går gjennomgikk og signerte han digitale kontrakter med Nederland og Polen for to nye bøker om søsknene DeVille. Han brukte en time på å kommunisere med den japanske oversetteren, har tre mailintervjuer som han ikke har gjort noe med, og en lang rekke forespørsler fra agenten sin om forfatterbesøk og videohilsener

			Bernard er femtito år, har sønnen Hugo på sytten fra et tidligere ekteskap og har de siste åtte årene bodd sammen med Agneta.

			Han er en slank og ganske høy mann, med blekt ansikt, et intenst blått blikk og kraftige øyebryn som må klippes en gang i uken.

			Det freser i stekepannen og svir til idet et par dråper varmt smør spruter opp på håndbaken.

			Bernard plasserer de sprøstekte potetkakene på to asjetter og legger på en klatt crème fraiche som han har vispet sammen med revet sitronskall, frisk dill og nykvernet pepper.

			Det er en mørk vintermorgen.

			Hele rommet gjenspeiles i de svarte vinduene som en opplyst teaterscene.

			Agneta bringer med seg en svak duft av parfyme idet hun kommer inn på kjøkkenet. Hun har gjort sine beroligende puste­øvelser, dusjet og kledd seg i jeans og strikkegenser.

			– Jeg må sitte i bilen om seksten minutter, sier hun.

			Agneta er fortsatt varm i ansiktet, huden glinser som bronse, og små vanndråper glitrer i den svarte piggsveisen.

			– Ny leppestift, sier Bernard.

			– Godt observert.

			– Den var veldig fin.

			– Takk, men hvis du tror at det er nok til at jeg skal kaste meg om halsen din og kysse deg, så …

			– Gjør det, avbryter han.

			– Det syns du vel, sier hun med et smil før hun blir alvorlig igjen. – Gud … jeg er så lettlurt, jeg har så lett for å tilgi deg fordi …

			– Fordi?

			– Fordi hjertet mitt … det dessverre ganske dumme hjertet mitt elsker deg, sier hun og setter seg ved bordet.

			– Jeg elsker deg.

			Hun sukker og ser på ham med en rynke mellom øyebrynene.

			– Ja, jeg tror faktisk at du mener det … men en forfatter burde skjønne at det ikke er nok å si at man elsker noen, man må vise det også.

			– Helt enig, svarer han.

			Agneta Nkomo er trettisju år, jobber som frilans kulturjournalist, anmelder danseforestillinger for Svenska Dagbladet, skriver reportasjer for det lokale nyhetsbyrået Bedre bydel og gjør research for en stor podkast om aktuelle kriminalsaker.

			Hun har allerede spurt produsenten litt for mange ganger om hun ikke kan få delta aktivt og lage reportasjer, sitte ved en av mikrofonene i studioet og diskutere nye teorier og politiets tabber i etterforskninger.

			Hun vet at hun kunne blitt god, men hittil har hun bare blitt møtt av vennlig forbauselse og tomme ord om at de skal skrive seg det bak øret.

			Agneta møtte Bernard da hun intervjuet ham i forbindelse med filmatiseringen av den første boken om søsknene DeVille. Han hadde en fullpakket møteplan, hun fikk bare tretti minutter, men det var nok til at de ble forelsket i hverandre.

			Bernard begynner å skjelve på hånden og venter noen sekunder til den har roet seg før han legger på en stor skje løyrom, klipper gressløk over og serverer forretten med champagne, selv om han vet at Agneta ikke kommer til å røre glasset.

			– Vi hadde virkelig trengt å snakke sammen i går, men du sovnet, sier hun lavt og tar opp bestikket.

			– Det hender jeg sover, men jeg er aldri trøtt, svarer han og setter seg rett overfor henne. – Meg hetser Venus, vår dronning, i uutholdelige netter, og ikke et øyeblikk lar Amor meg i fred.

			– Så lidenskapelig, sukker hun og begynner å spise.

			– Jeg kunne ofret en arm og et bein for å ha skrevet det der, svarer han og drikker champagnen hennes.

			– Du er en glimrende forfatter.

			– Innimellom.

			Agneta tørker munnen på linservietten og går gjennom korrespondansen på mobilen sin mens Bernard henter to nye tallerkener med biff tartar, kapers og dijonsennep.

			– Bernard, ærlig talt, dette er kjempesnilt, sier hun og prøver å møte blikket hans. – Jeg elsker biff tartar, men jeg vil ikke ha en masse mat, jeg vil at du tar en prat med Hugo, slik du har lovet å gjøre.

			– Det passet dårlig i går, sier han og skjenker tsjekkisk øl i to små seidler.

			– I går, i forgårs, hver eneste dag …

			– Ja, hvisker han.

			– Hva ville du sagt til deg selv i hjertespalten din? spør hun.

			– «Ta en hagle og åpne munnen.»

			– Seriøst.

			Han sukker og setter seg igjen.

			– «Bernard, det er ikke nok å lage en luksusfrokost til Agneta», svarer han.

			– Ikke på langt nær.

			– «Jeg tror ikke hun forventer at du skal forandre deg over natten, men hun må oppleve at du tar et første skritt i riktig retning før du kjøper roser og champagne.»

			– Fordi det er din form for flukt, forklarer hun. Selv om Agneta blir glad for å få blomster og så videre.

			– «Hun trenger å få dine ord om kjærlighet manifestert i ekte kjærlighet, at du er lojal og tar hennes parti når sønnen din ikke oppfører seg … så hun kan føle seg som et fullverdig medlem av familien», sier han alvorlig.

			Agneta tar på seg øredobbene mens hun tenker på middagen i går. Hun hadde tatt ti milligram Inderal for ikke å bli nervøs. Bernard vet at hun tar betablokkere når hun går på viktige møter, men ikke at hun har begynt med det når Hugo spiser hjemme.

			Hugo satt lutrygget over tallerkenen og holdt det rufsete håret til siden med venstre hånd mens han førte gaffelen til munnen.

			– Nå har jeg i hvert fall søkt den jobben i KULT Magasin, sa Hugo og tygget med åpen munn. – Jeg skal til Uppsala og ha et møte med redaksjonen i morgen formiddag.

			– Bravo, det kommer til å åpne dører, sa Bernard.

			– Jeg er ikke så sikker på det. Jeg kommer bare til å sitte der og si en masse dumt, og …

			– Bare vær deg selv, avbrøt Agneta. – Dette kan du, du elsker bøker, vis dem det, det er alt de trenger å se.

			– Jeg får ikke jobben likevel, sukket han og kikket på mobilen.

			– Du får gjøre ditt beste, sa Bernard.

			– Det kommer jo ikke til å fylle sparegrisen, akkurat … jeg vet ikke engang om jeg orker å dra dit, mumlet han.

			– Du orker det hvis du ikke sitter oppe altfor lenge i kveld, sa Agneta.

			– Du ække morra mi! smalt det da.

			– Nei, men …

			– Du tror du er det, men du ække det.

			– Men du behøver ikke å si det hele tiden, svarte hun.

			– Ville det forandre noe om jeg lot være? spurte han og møtte blikket hennes.

			– Jeg er ikke moren din, men jeg bor her, og jeg er faktisk glad i deg, svarte hun og kunne ikke hindre tårene i å presse seg fram.

			– Serr? Tårer? For at pappa skal synes synd på deg? For at …

			Hugo avbrøt seg selv idet mobilen hans ga fra seg et pling. Han kikket på skjermen og gikk fra bordet uten å ta med seg tallerkenen til oppvaskbenken. Bernard satt med bøyd hode og orket ikke å møte Agnetas blikk. Hugos fottrinn forsvant mot entreen, ytterdøren ble åpnet, og så hørtes en kvinnestemme.

			– Milfen er her, sa Agneta lavt.

			Hugo har et forhold til en kvinne som heter Olga og er dobbelt så gammel som ham. Agneta syns hun er pen, nesten oppsiktsvekkende, men har samtidig begynt å ane en hardhet under overflaten. Det er som om Olga forsøker å skjule med glitrete sminke og ungdommelige klær at hun egentlig er leiesoldat.

			Uten å komme inn på kjøkkenet og hilse ble Olga med Hugo rett opp på rommet. De låste døren og satte på høy musikk.

			Agneta vet ikke om Olga overnattet ettersom hun hadde tatt en sovetablett.

			Nå er det i hvert fall stille, og Hugo kommer til å sove til tolv hvis ingen vekker ham. Bernard har vært full av den merkelige energien sin hele morgenen, danset gjennom soverommet, brettet opp dynen ved fotenden og ga hver og en av tærne hennes et lite kyss, sprang ned på kjøkkenet og tilberedte den gedigne frokosten mens hun bedrev pusteøvelser for å bli rolig.

			– Vil du ikke smake litt på tartaren? lirker han.

			– Helt ærlig så er jeg fortsatt for lei meg til å spise, sier Agneta og tar med seg tallerkenen sin til oppvaskbenken.

			Hun går ut i entreen, tar på seg kåpen og begynner å kneppe den, da Bernard kommer etter med en liten prinsessekake på en skål og en kopp sterk kaffe.

			Hun kan ikke la være å smile da han forsøker å mate henne mens hun trekker på seg støvlene. Han følger henne ut til bilen i tøfler og morgenkåpe. Det er såpass kaldt at snøen som har falt i løpet av natten, kommer til å bli liggende til solen står opp ved nitiden.

			– Jeg hadde ikke villet mase om dette hvis jeg følte at du ville stille opp … men kan du ikke være så snill å forklare Hugo at jeg ikke prøver å bli moren hans, sier hun og tar imot kaffekoppen. – Jeg vil bare ha et godt forhold til ham, og jeg trenger å bli behandlet som et familiemedlem.

			– Det har du rett i, jeg er helt enig.

			– Men du gjør ingenting, sier hun og tar en slurk før hun rekker tilbake koppen.

			– Jeg prøver, men jeg skjønner nok ikke helt hva du vil jeg skal gjøre, han er sytten år …

			– Herregud, sukker hun og trekker pusten dypt. – Jeg håper i hvert fall du skjønner at dette ikke fungerer … mest fordi du er illojal.

			– Jeg skal …

			– Bernard, avbryter hun dempet. – Du må være på min side, ikke alltid, men av og til.

			– Unnskyld.

			– Jeg trenger kjærligheten din, sier hun og tørker tårer fra ansiktet. – Jeg elsker å være sammen med deg, snakke om litteratur, filosofi …

			– Det er det beste som fins.

			– Men det er ikke nok, det er det jeg prøver å si, jeg holder ikke ut med det lenger, jeg skal spørre mamma om jeg kan flytte hjem til henne.

			– Skal du flytte?

			– Dette går bare ikke, jeg tror jeg trenger å komme meg bort en stund, avslutter hun, setter seg inn i bilen, lukker døren og starter.

			Agnetas Lexus glir av sted, han ser etter henne med bankende hjerte, drikker opp resten av kaffen og setter fra seg koppen på endestolpen i rekkverket til trappen.

			Han tenker at han skal vekke Hugo i god tid før møtet med redaksjonen i KULT, da en politibil svinger inn og parkerer i innkjørselen.

			Bernard strammer beltet rundt slåbroken samtidig som en kvinnelig politibetjent går ut av bilen og nærmer seg med et alvorlig ansiktsuttrykk.

			– Bernard Sand?

			– Ja, svarer han.

			– En ung mann som hevder at han er din sønn, ble pågrepet i natt, sier hun.

			– Hva er det du sier for noe?

			– Han hadde ingen legitimasjon, og vi trenger å få bekreftet identiteten hans.

			– Jeg skjønner ikke …

			– Har du en sønn som heter Hugo?

			– Ja, men han sover … jeg skal vekke ham klokken ni.

			– Når så du ham sist?

			– I går kveld.

			Hun sukker og tar opp tjenestetelefonen, snakker kort med en politiadvokat om bildene fra registreringen etter nattens pågripelse i Bredäng.

			– Kan jeg få vite hva som har skjedd? sier han med stigende uro.

			– Jeg kan ikke svare på det før du …

			– Er han skadet?

			Betjenten svarer ikke, står bare taus med telefonen i hånden til den gir fra seg et pling. Med nøytralt ansikt åpner hun meldingen og viser fram bildet på skjermen.

			Det føles som om en hard stråle av luft blåser rett gjennom hodet på Bernard. Han famler etter støtte med hånden og velter koppen på endestolpen.

			I skarpt lys ses Hugo med skittent ansikt og skremt blikk. Han har de vakre trekkene til moren sin, men det skulderlange håret henger i laser. De har fjernet ringene fra nesen og underleppen, øreringene og halsbåndet. På bildet ser tatoveringene ut som om han har dyppet armene i blåleire.

			En liten tavle er plassert framfor ham. Den mangler navn og personnummer. Det eneste som står på den, er høyde, bildenummer, distriktsnummer og dato.

			– Det er han, det er sønnen min, sier Bernard og presser den skjelvende høyrehånden mot magen. – Jeg skjønner ikke. Jeg er sikker på at det må være en misforståelse, noe dere sikkert har hørt mange ganger, men jeg … jeg …

			– Befinner det seg noen andre i huset nå?

			– Nei, det tror jeg ikke.

			– Er du ikke sikker?

			– Jeg trodde jo at Hugo var på rommet sitt, men hvis han ikke er det … så er det bare jeg som er hjemme for øyeblikket, svarer han.

			– Okay, takk, sier hun.

			– Jeg kan gå og sjekke, foreslår han.

			– Du må vente utenfor til teknikerne kommer, men hvis du fryser, kan du sette deg i bilen vår, sier politibetjenten.

			– Jeg fryser ikke, jeg kan ikke bry meg om det nå, unnskyld meg, men jeg må få vite hva det er som foregår, sier Bernard med skjelvende stemme.

			– Teknikerne er her hvert øyeblikk, og de kommer til å bli med deg inn og hjelpe deg med å få på klær og ta med deg det du trenger før huset sperres av.

			– Skal jeg ringe en advokat? Hugo er bare sytten år, jeg antar at jeg har rett til å få vite hvorfor sønnen min er pågrepet.

			– Han er mistenkt for drap, svarer betjenten.

			UTEN Å STANSE avfyrer Joona to skudd i rask rekkefølge. Den doble rekylen støter til som et ekstra hjerteslag i kroppen.

			Han rekker å se de to prosjektilene slå rett inn i pannen så pappflisene fyker ut på baksiden.

			Joona springer i nedhuket stilling, passerer skjermen av kryssfiner, ser det neste silhuettmålet bak et branngult plastnett, går ned på det ene kneet og skyter. Skuddet treffer innenfor den røde sirkelen midt på overkroppen til pappfiguren.

			Bakken er våt i skyggen av en rusten container. Patronhylser glinser i grusen.

			Joona følger den oppmerkede banen, runder to sandfylte plasttønner, sleper en tung dukke i sikkerhet bak en politibil og skyter det siste silhuettmålet gjennom den røde trekanten midt i pannen.

			En sky av pappstøv henger igjen i solskinnet.

			Joona sikrer pistolen og setter den i hylsteret.

			Ut av løse luften kommer han til å tenke på faren sin, som også var politi, og ble drept i tjeneste. Joona var bare elleve år, men tapet av faren ble et prisme som brøt lyset, endret vinkelen og antakelig førte ham mot den han er i dag.

			Han han har viet hele sitt voksne liv til å forsøke å gjøre verden til et tryggere sted, først i forsvaret, deretter i politiet.

			Uten tanke på hva arbeidet gjør med ham, har han stått på videre i alle år.

			Han trenger ikke å snu seg for å vite at han han har etterlatt seg et spor av død: en slagmark der stadig flere kråkefugler samles for å hakke på likene.

			Joona har hørt at det er meningsløst å henge seg opp i fortiden, noe som har blitt stadig vanskeligere å unngå når han er ensom.

			Jeg orker snart ikke mer ensomhet, tenker han. Ikke privat, ikke yrkesmessig.

			Han savner Valeria og lengter etter datteren, Lumi.

			Og selv om han hver gang han får spørsmålet, alltid pleier å si at han vil jobbe alene, vet han at han egentlig trenger en partner.

			Han skulle ønske at Saga Bauer kunne ta den plassen. De hadde utfylt hverandre perfekt.

			Saga er som en søster, en briljant, men komplisert kvinne som trenger ham, uten selv å ville innrømme det.

			Hun er for stolt og for sta.

			Han er også sta.

			Han kan ikke gi seg når han vet han har rett, konsekvenser og kostnader har ingen betydning.

			Joona børster av klærne, sjekker sluttiden sin og er på vei opp mot neste skytebane da tjenestemobilen ringer.

			Samtalen kommer fra politiadvokat Lisette Josephson. De snakker kort sammen mens han går mot parkeringsplassen.

			Fem minutter senere kjører han ut fra beredskapstroppens anlegg i Sörentorp. Han pleier å dra dit for å trene dynamisk pistolskyting så ofte han kan.

			Politiadvokaten forklarte at hun i natt hadde fattet vedtak om å pågripe en sytten år gammel mann i henhold til tjuefjerde kapittel, andre paragraf i prosedyrekodeksen, siden identiteten ikke kunne bekreftes.

			Neste morgen ble han identifisert som Hugo Sand, med folkeregistrert adresse i Hägersten. Han er ikke oppført i noen av politiets eller sosialtjenestens registre, men er nå siktet for et særdeles aggressivt øksedrap.

			Offeret i campingvognen het Josef Lindgren, han var 31 år gammel, jobbet som lærer på den engelske skolen, bodde i et rekkehus i Tumba sammen med kona Jasmin og et barn i førskolealder.

			Politiadvokaten ba Joona Linna om å bistå henne under det førs­te 24:8-avhøret med Hugo Sand, i nærvær av verge og forsvarer.

			Joona Linna er inspektør ved den nasjonale operative avdelingen i Stockholm. Han er ekspert på seriemordere og har løst flere kompliserte drap enn noen annen i Nord-Europa. Før han gikk inn i politiet, var han tilknyttet forsvarets spesialstyrker og ble spesialutdannet i Nederland av løytnant Rinus Advocaat i ukonvensjonell nærkamp og innovative våpen.

			*

			Forsvareren og den mistenktes far, Bernard Sand, har tatt plass på den ene siden av det lakkerte furubordet i avhørsrommet.

			Joona ser at faren virker rolig og sitter rak i ryggen, med hendene hvilende i fanget. Han er glattbarbert, har bakoverstrøket tykt hår med gråstenk og et våkent blikk.

			Rett overfor dem sitter Joona og politiadvokaten, Lisette Josephson. Lisette har børstet blondt hår, en svak antydning til underbitt og et strengt blikk. Hun er kledd i brune skinnbukser og en matchende nougatfarget kashmirgenser. Kåpen hennes ligger brettet over armlenet.

			Joona blar gjennom kriminalteknikernes fotografier fra innsiden av campingvognen for andre gang, stanser og gransker bildet fra det store soverommet der den mistenkte gjerningsmannen ble funnet.

			Øksen ligger på sengen, med det blanke hodet på puten, som om den hadde slengt fra seg den unge mannen på gulvet og så gått og lagt seg.

			Det er blodige fotspor og håndavtrykk overalt, blodsprut høyt opp på veggene, blod som er klint utover, og en større pøl på gulvet rundt en avhugget arm.

			Et tydelig avtrykk etter en skulder er synlig i pølen.

			Det høres en kort banking, døren går opp, og Hugo Sand blir ført inn av en arrestforvarer som tar plass på en stol ved døren.

			Hugo setter seg mellom faren og forsvareren.

			Arrestens grønne antrekk får huden hans til å se sykelig blek ut og fremhever de mørke ringene under øynene.

			Da han begynner å bite i neglen på den ene tommelfingeren, legger faren varsomt hånden sin over hans og fører den ned på bordplaten.

			Etter de vanlige formalitetene hilser politiadvokaten alle velkommen og forklarer deretter at de følger riksadvokatens retningslinjer for behandling av ungdom.

			– Det er derfor vi ventet med avhøret til du hadde fått oppnevnt en forsvarer, Hugo, sier Lisette.

			– Okay, mumler han.

			En duft av etterbarberingsvann kjennes idet Hugos forsvarer skjenker opp vann i de ublekede pappkrusene og løsner litt på slipset.

			– Skal vi begynne? spør Lisette og ser ned i dokumentene sine en stund før hun hever blikket.

			– Etter en melding om innbrudd på Bredängs camping ble Hugo Sand pågrepet av de første politibetjentene som kom til stedet klokken kvart over tre i morges, sier hun forklarende. 
– Teknikerne har sikret blod fra offeret på Hugo … i tillegg til hans fotspor og fingeravtrykk på åstedet.

			Forsvareren lener seg fram og kremter.

			– Min klient benekter ikke at han befant seg i campingvognen da …

			– Mistenktes fingeravtrykk ble også funnet på drapsvåpenet, avbryter politiadvokaten.

			– Vent, sier Hugo med svak stemme. – Jeg vet ikke hva som har skjedd. Jeg våknet av at en politimann skjøt i gulvet ved siden av meg, jeg hadde ingen anelse om hva jeg gjorde der.

			– Min klient er søvngjenger, diagnostisert … noe som er veldokumentert, sier forsvareren og åpner dokumentmappen sin.

			– Søvngjenger? spør Lisette med en stigende rødme i kinnene.

			– Vi har en liste over steder der Hugo har våknet opp … blant annet på T-banen, i en robåt på Mälaren, på et thailandsk massasjestudio …

			– Joona, kan du ta over? ber Lisette med en svak skjelving i stemmen.

			– Hva gjorde du i går kveld? spør Joona og ser på gutten.

			Hugo snur seg mot forsvareren, får et nesten umerkelig nikk til svar og ser tilbake på Joona igjen.

			– Ingenting, svarer han.

			– Vi spiste middag sammen i sjutiden, sier Bernard.

			– Og etter det?

			– Jeg var på rommet mitt med kjæresten min, sier Hugo med et skuldertrekk.

			– Hvor lenge var hun der?

			– Hun gikk i ellevetiden.

			– Og når la du deg?

			– Jeg vet ikke riktig, svarer han. – Jeg hørte på musikk, sovnet kanskje rundt tolv.

			Hugo trekker i halslinningen på den grønne genseren.

			– Hvor ofte går du i søvne? spør Joona.

			– Én gang i måneden omtrent. … unntatt når jeg havner i et schub, da skjer det nesten hver natt.

			– Hvor ofte kommer disse schubene?

			– Ganske sjelden nå for tiden, kanskje annethvert år, svarer Hugo og drikker litt vann fra koppen.

			Joona hører at Lisette skriver noe i dokumentene sine.

			– Og hvor lenge varer et sånt schub?

			– Tre måneder på det verste … jeg vet ikke, det er ganske slitsomt for alle rundt meg, svarer Hugo.

			– Vet du hva som forårsaker denne tilstanden? spør Joona.

			– Hvis du tenker på schubene, så har vi ikke sett noen konkrete mønstre, svarer faren.

			– Jeg har en parasomnia som kalles RBD … som står for REM-sleep behaviour disorder, forklarer Hugo.

			– Du drømmer altså mens du går i søvne, konstaterer Joona.

			Hugo nikker og stryker det lange håret bort fra øynene. Han har små hull etter konfiskerte piercinger i underleppen, den ene nesevingen og langs hele ytterkanten av det ene øret.

			– Legen min kaller det for katastrofedrømmer, sier han.

			– Hva slags katastrofe er det? spør Joona og lener seg litt fram over bordet.

			– Jeg vet ikke, husker nesten ingenting … men jeg er redd og må som oftest flykte eller gjemme meg.

			– Hvem er legen din?

			– Lars Gring på Sömnforskningskliniken i Uppsala, svarer Bernard.

			Joona vender blikket tilbake til Hugo. Han er tynn og blek og har et ansikt som en eventyrprins, men med trøtte, rødkantede øyne og tørre lepper.

			– Vil du si at du kan gjøre det samme som en våken person når du går i søvne?

			– Vi velger å ikke svare på det spørsmålet, sier forsvareren.

			– Det er greit, jeg kan forklare hvordan det er for meg, det spiller vel ingen rolle, sier Hugo og henvender seg til Joona. 
– For eksempel … når jeg går i søvne, har jeg ingen problemer med å taste inn koden på mobilen min og ringe til folk, men når de svarer, snakker jeg tydeligvis helt usammenhengende.

			– Når begynte du å gå i søvne? spør Joona.

			– Vet ikke, da jeg var liten.

			– Han har alltid gått i søvne, men da han var i seksårsalderen, søkte vi hjelp for første gang, sier Bernard lavt.

			– Hva var årsaken til det?

			– Hugo våknet midt på en stor vei av at en lastebil tutet og bråbremset … han hadde gått ut av sengen, ned en trapp, låst opp ytterdøren og vandret av sted nesten to kilometer.

			Hugo smiler unnskyldende, men blir alvorlig da han møter blikket til Joona.

			– Hvor ofte våkner du på fremmede steder?

			– Ikke alltid, men ganske ofte.

			– Forstår du hvor du befinner deg når du våkner?

			– Det er veldig forskjellig.

			– Har du vært på Bredängs camping tidligere? spør Joona og holder fast blikket til Hugo.

			– Ja … da jeg var mindre, var jeg der hele tiden med vennene mine, tok med jenter dit iblant, røykte hasj …

			– Det har du aldri sagt, sier Bernard.

			– Hva tror du? mumler Hugo.

			– Slik jeg har forstått det, pleier søvngjengere å ha øynene åpne – har du det? spør Joona.

			– Ja, det har han, svarer Bernard for Hugo.

			– Husker du noe av det du ser, Hugo?

			– Nei.

			– Da vet du ikke om du drepte mannen i campingvognen? spør Joona.

